钦定古今图书集成/明伦汇编/宫闱典/第042卷 > 《敬皇后哀策文》齐·谢脁
## 钦定古今图书集成/明伦汇编/宫闱典/第042卷 > 《敬皇后哀策文》齐·谢脁

维永泰元年秋九月朔日，敬皇后梓宫启自先茔，将
祔于兴安陵。其日，至尊亲奉奠。明皇帝乃使兼太尉
陈显达设祖于行宫，礼也。翠帟舒阜，元堂启扉，俎彻
三献，筵卷六衣。哀子嗣皇帝怀蜃卫而延首，想鹥辂
而抚心，痛椒涂之先廓，哀长信之莫临，身隔两赴，时
无二展。旋诏左言，光敷圣善。其辞曰：

“帝唐远胄，御龙遥绪。在秦作刘，在汉开楚。肇惟淑圣，
克柔克令。清汉表灵，曾沙膺庆。爰定厥祥，徽音允穆。
光华沼沚，荣耀中谷。敬始纮𫄧，教先穜稑。睿问川流，
神襟兰郁。先德韬光，君道方被。于佐求贤，在谒无诐。
顾史弘式，陈诗展义。厚下曰仁，藏往伊智。十乱斯俟，
四教罔忒。思媚诸姑，贻我嫔则。化自公宫，远被南国。
轩曜怀光，素舒伫德。闵予不祐，慈训早违。方年冲藐，
怀袖靡依。家臻宝业，身嗣昌晖。寿宫寂远，清庙虚归。
呜呼哀哉！帝迁明命，民神胥悦。乾景外临，阴仪内缺。
空悲故剑，徒嗟金穴。璋瓒奚献，袆褕罔设。呜呼哀哉！
冯相告祲，宸驾长往。贻厥远图，末命是奖。怀丰沛之
绸缪兮，背神京之弘敞。陋苍梧之不”从兮，遵鲋隅以
同壤。呜呼哀哉！陈象设于园寝兮，映舆鋄于松楸。望
承明而不入兮，度清洛而南游。继池綍于通轨兮，接
龙帷于造舟。回塘寂其已暮兮，东川澹而不流。呜呼
哀哉！藉閟宫之远烈兮，闻《缵女》之遐庆。始协德于𬞟
蘩兮，终配祀而表命。慕方缠于赐衣兮，哀日隆于抚
镜。思寒泉之罔极兮，托彤管于遗咏。呜呼哀哉！